《长生无极汉瓦砚歌》
清代·永瑢

阿房土焦未央起，万岁千秋功莫毁。金仙去渭荆棘芜，片瓦莫莫珍璠玙。

中凹上锐形式古，铜雀香姜滥觞祖。铸成吉语谁氏题，意取寿与金汤齐。

长生海外方难得，炎祚巍巍永无极。当时慎重命将作，岂谓年深土花蚀。

汉家宫阙天下雄，襟带冯翊连扶风。候真但愿益延寿，桂馆旁峙蜚廉通。

至今雍耀出耕垄，铭识屡见摩挲同。乃知颂祷赖夸饰，灵光过眼烟云空。

吁嗟此瓦沧桑阅，隶法斯邕细堪别。秦镜尘昏莽钱缺，幸未磨穿劲于铁。

春风无赖荒石田，晓露不滴金茎圆。谁能裹携直中禁，倚马更赋《甘泉》篇。

作者简介：（?—1790）清宗室，高宗第六子。号九思主人。乾隆间封质亲王。工诗画，兼通天算。卒谥庄。有《九思堂集》。